《富溪八景富 其七 赠某将军》
明代·李昌祺

少日随飞龙，风云际良会。方今脩文治，父子功勋遂。

惟说先君骁且雄，雁翎长刀角胎弓。单车直驱沙漠外，片帆径渡沧溟东。

东征西讨无不预，肯令敌骑留遗踪。马鞍压雪耀金甲，羽箭流星贯敌胸。

小河鏖战河流赤，将军身命那敢惜。一死博得千年名，象贤有儿承父职。

皇家褒忠恩礼殊，貔貅坐拥专城居。将门出将传奕叶，此语由来诚匪虚。

重圭叠组争照耀，韬钤更冀曾玄绍。闲暇投壶复雅歌，高情祭老堪同调。

莫匣三尺剑，还磨丈二矛。将军壮气死不休，吾知燕颔当封侯。

他时倘建凌烟阁，画像期公登上头。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。